《赠医博士范心斋》
宋代·舒岳祥

疾病之所生，风寒燥湿毒。
浸淫侵臓腑，脉络起丝粟。
有药所不攻，鍼砭功始录。
有如龙潜见，岩穴通隐伏。
又如善用兵，洞窟皆驱逐。
毛皮与腠理。一二数可烛。
刺俞已及髓，投穴不中肉。
春回九地底，冰崖芽众绿。
范子故书生，於此见也独。
十年从良师，神秘卷箧椟。
我疑秦卢扁，垣墙能外瞩。
又疑华佗子，披臓先剖腹。
范生何大奇，方书可无读。
我老目已昏，烦君为濯涤。
更阅十年书。细字蝇头黑。
与子作佳传，当与太史续。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。